Ալան Սեն-Մաքսիմեն

**Ալան Սեն-Մաքսիմեն** (, ), ֆրանսիացի պրոֆեսիոնալ ֆուտբոլիստ։ Ներկայումս հանդես է գալիս Նյուքասլ Յունայթեդի կազմում։ Խաղում է վինգերի դիրքում։

## Ակումբային կարիերա
### Սենտ-Էտիեն
Սեն-Մաքսիմենը Սենտ-Էտիենի ակադեմիայի սան է։ Իր պրոֆեսիոնալ դեբյուտը նշեց 2013 թվականի օգոստոսի 29-ին՝ փոխարինման մտնելով Եվրոպայի Լիգայի որակավորման փլեյ-օֆֆ փուլի Էսբյերգի դեմ խաղում։ Առաջին հանդիպումը Լիգա 1-ում անցկացրեց սեպտեմբերի 1-ին՝ Բորդոյի դեմ խաղում։ Թիմի մեկնարկային կազմում ֆրանսիացին առաջին անգամ խաղադաշտ դուրս եկավ 2014 թվականի հունվարի 14-ին՝ Ֆրանսիայի գավաթի Կաննի դեմ խաղում։ Սենտ-Էտիենի կազմում Սեն-Մաքսիմենը անցկացրեց 17 հանդիպում՝ դառնալով 2 գոլային փոխանցման հեղինակ։

### Մոնակո
2015 թվականի հուլիսի 31-ին Սեն-Մաքսիմենը միացավ Մոնակոյին, ինչից հետո վարձավճարով տեղափոխվեց Հանովեր։ Իր դեբյուտը նշեց օգոստոսի 9-ին՝ Գերմանիայի գավաթի Հեսեն Կասելի դեմ խաղում։ Առաջին հանդիպումը Բունդեսլիգայում անցկացրեց օգոստոսի 22-ին՝ փոխարինման մտնելով Բայեր Լևերկուզենի դեմ խաղում։ Իր առաջին գոլը պրոֆեսիոնալ կարիերայում ֆրանսիացին խփեց դեկտեմբերի 4-ին՝ Շալկե 04-ի դեմ խաղում։ Հանովերի կազմում Սեն-Մաքսիմենը անցկացրեց 18 հանդիպում՝ դառնալով 1 գոլի հեղինակ։

2016 թվականի հուլիսի 28-ին Սեն-Մաքսիմենը 1 տարվա վարձավճարով միացավ Բաստիային։ Իր դեբյուտը ակումբի կազմում նշեց օգոստոսի 12-ին՝ Պարի Սեն-Ժերմենի դեմ խաղում։ Լիգա 1-ում իր առաջին գոլը խփեց օգոստոսի 20-ին՝ Լորյանի դեմ խաղում։ Դեկտեմբերի 10-ին ֆրանսիացին գոլի և գոլային փոխանցման հեղինակ դարձավ Մեցի դեմ խաղում՝ 2-0 հաշվով հաղթանակ պարգևելով իր թիմին։ 2017 թվականի հունվարի 14-ին նա հեռացվեց խաղադաշտից Նանսիի դեմ խաղում՝ կարմիր քարտ ստանալով հանդիպման 86-րդ րոպեին։ Բաստիայի կազմում Սեն-Մաքսիմենը անցկացրեց 36 հանդիպում՝ դառնալով 3 գոլի և 3 գոլային փոխանցման հեղինակ։

Իր դեբյուտը Մոնակոյի կազմում Սեն-Մաքսիմենը անցկացրեց 2017 թվականի հուլիսի 29-ին՝ փոխարինելով Ջիբրիլ Սիդիբեին Ֆրանսիայի սուպերգավաթի Պարի Սեն-Ժերմենի դեմ խաղում։ Առաջին և միակ հանդիպումը ակումբի կազմում Լիգա 1-ում անցկացրեց օգոստոսի 4-ին՝ փոխարինելով Կիլիան Մբապպեին Թուլուզի դեմ խաղում։ Մոնակոյում Սեն-Մաքսիմենը անցկացրեց ընդամենը 2 հանդիպում։

### Նիս
2017 թվականի օգոստոսի 7-ին Սեն-Մաքսիմենը 10 միլիոն եվրոյի դիմաց տեղափոխվեց Նիս։ Իր դեբյուտը նշեց օգոստոսի 11-ին՝ թիմի մեկնարկային կազմում խաղադաշտ դուրս գալով Տրուայի դեմ խաղում։ Եվրոպական առաջնություններում իր առաջին գոլը խփեց սեպտեմբերի 14-ին՝ Եվրոպայի Լիգայի խմբային փուլի Զյուլտե Վարեգեմի դեմ խաղում։ Դեկտեմբերի 2-ին ֆրանսիացին գոլի հեղինակ դարձավ Մեցի դեմ խաղում՝ օգնելով իր թիմին հաղթել 3-1 հաշվով։ 2018 թվականի մարտի 18-ին նա գոլ խփեց Պարի Սեն-Ժերմենի դեմ խաղում, սակայն Նիսը պարտվեց 2-1 հաշվով։ Իր առաջին մրցաշրջանում Սեն-Մաքսիմենը անցկացրեց 38 հանդիպում բոլոր մրցաշարերում՝ դառնալով 5 գոլի և 9 գոլային փոխանցման հեղինակ։

2018 թվականի օգոստոսի 31-ին Սեն-Մաքսիմենը խփեց Օլիմպիկ Լիոնի դեմ հանդիպման միակ գնդակը՝ 1-0 հաշվով հաղթանակ պարգևելով Նիսին։ Սեպտեմբերի 14-ին նա գոլի հեղինակ դարձավ Ռենի դեմ խաղում։ 2019 թվականի հունվարի 12-ին Սեն-Մաքսիմենը գոլ խփեց Բորդոյի դեմ խաղում՝ օգնելով իր թիմին հաղթել 2-1 հաշվով։ Հունվարի 16-ին՝ Մոնակոյի դեմ խաղում ֆրանսիացին դարձավ գոլի հեղինակ, իսկ հանդիպումն ավարտվեց 1-1 հաշվով։ Նիսի կազմում Սեն-Մաքսիմենը անցկացրեց 74 հանդիպում՝ դառնալով 11 գոլի և 14 գոլային փոխանցման հեղինակ։

### Նյուքասլ Յունայթեդ
2019 թվականի օգոստոսի 2-ին Սեն-Մաքսիմենը 6 տարվա պայմանագիր կնքեց Նյուքասլ Յունայթեդի հետ։ Ակումբը նրա համար վճարեց 16.5 միլիոն ֆունտ ստերլինգ։

## Միջազգային կարիերա
Սեն-Մաքսիմենը ներկայացրել է Ֆրանսիան տարբեր տարիքային երիտասարդական հավաքականներում։ 2017 թվականին նա մինչև 20 տարեկանների հավաքականի կազմում մասնակցեց աշխարհի առաջնությանը՝ անցկացնելով 2 հանդիպում։ Սեն-Մաքսիմենը դուբլ ձևակերպեց խմբային փուլի Նոր Զելանդիայի դեմ խաղում, իսկ Ֆրանսիան հասավ մրցաշարի 1/8 եզրափակիչ, որտեղ 1-2 հաշվով պարտվեց Իտալիային։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 9-ի դրությամբ*

## Ծանոթագրություններ

## Արտաքին հղումներ
* Սեն-Մաքսիմենի պաշտոնական Ֆեյսբուքի էջը
* Սեն-Մաքսիմենի պաշտոնական Տվիտերի էջը
* Սեն-Մաքսիմենի պաշտոնական Ինստագրամի էջը
* Սեն-Մաքսիմենը transfermarkt-ում
* Սեն-Մաքսիմենը soccerbase.com-ում
* Սեն-Մաքսիմենը WhoScored.com կայքում
* Սեն-Մաքսիմենը Նյուքասլ Յունայթեդի պաշտոնական կայքում
* Սեն-Մաքսիմենը Լիգա 1-ի պաշտոնական կայքում 
* Սեն-Մաքսիմենը Պրեմիեր Լիգայի պաշտոնական կայքում
* Սեն-Մաքսիմենը ՈՒԵՖԱ-ի պաշտոնական կայքում
* Սեն-Մաքսիմենը Ֆրանսիայի ֆուտբոլի ֆեդերացիայի կայքում 

Կատեգորիա:Բաստիայի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Հաննովեր 96-ի ֆուտբոլիստներ
Կատեգորիա:Մոնակոյի ֆուտբոլիստներ
Կատեգորիա:Նիսի ֆուտբոլիստներ
Կատեգորիա:Նյուքասլ Յունայթեդի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Սենտ Էտիենի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Ֆրանսիացի ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Ֆեներբահչեի ֆուտբոլիստներ
Կատեգորիա:Անգլիայի լեգեոներ ֆուտբոլիստներ